عمرو_ابن_عاص
عہد علیؓ ومعاویہؓ
اس کے بعد طرفین نے جنگی تیاریاں شروع کردیں اور عمروبن العاصؓ شام کی فوج کے امیر العسکر مقرر ہوئے اور وہ المناک جنگ شروع ہوئی جو تاریخ اسلام میں جنگ صفین کے نام سے مشہور ہے، اس جنگ کا سلسلہ مدتوں رہا، آخری فیصلہ کن معرکہ کے بعد جب عمروبنؓ العاص کو یقین ہوگیا کہ اب شامی زیادہ دیر تک میدان میں نہیں ٹھہر سکتے تو یہ تدبیر کی کہ نیزوں پر قرآن آویزاں کرکے اعلان کرادیا کہ کتاب اللہ سے جو فیصلہ ہوجائے اس پر ہم راضی ہیں، قرآن پاک کے اٹھتے ہی کوفیوں نے جنگ سے ہاتھ روک لیا، حضرت علیؓ لاکھ سمجھاتے رہے کہ یہ محض فریب ہے، لیکن کسی نے نہ سنا، جب اختلاف کا خطرہ بڑھا تو آپ بھی چاروناچار آمادہ ہوگئے۔ دوسرے دن امیر معاویہؓ کے پاس آدمی بھیجا کہ تحکیم کا طریقہ کیا ہوگا، انہوں نے کہا ایک حکم تمہارا ہو اورایک ہمارا، دونوں کتاب اللہ کی روسے جو فیصلہ کردیں وہ دونوں کے لیے واجب التسلیم ہوگا، غرض عمروبن العاص شامیوں کی جانب سے اور ابوموسیٰ کوفیوں کی جانب سے حکم مقرر ہوئے اور ثالثی نامہ تحریر ہوا، کہ حکمین اختلاف امت کا خیال رکھتے ہوئے کتاب اللہ اور سنت رسول اللہ ﷺ کی روسے عدل وانصاف کے ساتھ جو فیصلہ کردیں گے وہ طرفین کے لئے واجب التسلیم ہوگا اور جوفریق اس کو نہ مانے گا، اس کے خلاف دونوں حکم مدددیں گے، اگر درمیان میں کوئی حکم مرگیا تو اس فریق کو دوسرا حکم مقرر کرنے کا اختیار ہوگا، اس ثالثی کے بعد دونوں نے اپنی اپنی فوجیں ہٹالیں اور عمروبن العاصؓ اور ابوموسیٰ اشعریؓ سے تبادلہ خیالات شروع ہوا جس کا خلاصہ یہ ہے۔ عمروبن العاصؓ : آپ کو معلوم ہے کہ عثمانؓ مظلوم شہید کیے گئے۔ ابوموسیٰؓ : بے شک۔ عمروبن العاصؓ : آپ کو یہ بھی معلوم ہے کہ معاویہؓ آل معاویہ ان کے طرفدار ہیں۔ ابوموسیٰؓ : یہ بھی صحیح ہے۔ عمرو بن العاصؓ : ایسی صورت میں قرآن کا یہ حکم ہے، وَمَنْ قُتِلَ مَظْلُومًا فَقَدْ جَعَلْنَا لِوَلِيِّهِ سُلْطَانًا فَلَا يُسْرِفْ فِي الْقَتْلِ إِنَّهُ كَانَ مَنْصُورًا اس کے علاوہ نسبا بھی وہ قریشی ہیں، ہاں سابقین میں نہیں ہیں، یہ کوئی ایسا مانع نہیں ہے، اس کے علاوہ ان میں اور بہت سے اوصاف موجود ہیں، انہوں نے خلیفہ مظلوم کی حمایت کی، حسنِ تدبراورحسن سیاست میں یگانہ ہیں، ام المومنین ام حبیبہؓ کے بھائی اورآنحضرت ﷺ کے صحابی ہیں۔ ابوموسیٰؓ :عمروبن العاص! اللہ کا خوف کرو، تم نے معاویہ کے جو فضائل بیان کیے، ان میں سے کوئی بھی ایسے نہیں ہیں، جو ان کو خلافت کا مستحق بناتے ہوں اگر محض شرافت پر استحقاق خلافت کا انحصار ہوتا تو آل ابرہہ ان سے زیادہ مستحق ہوتے، خلافت محض اہل دین اورصاحب فضل افراد کا حق ہے، اگر شرف کی بنیاد پر میں کسی کو خلافت دیتا تو سب سے زیادہ علیؓ مستحق تھے اور تمہاری یہ دلیل کہ انہوں نے عثمانؓ کے خون کے بدلہ کا بار اٹھایا ہے، ایسی نہیں ہے جس سے ان کو مہاجرین اولین پر فضیلت حاصل ہوسکے تم مانتے ہو تو مانو، لیکن میں کسی حالت میں اس کو نہیں مان سکتا، رہی یہ طمع کہ معاویہ کے نزدیک میری قدر ومنزلت بڑھ جائے گی یا ان سے مجھ کو مالی فائدہ ہوگا تو یہ مجھ پر کوئی اثر نہیں ڈال سکتی، اللہ کے معاملہ میں رشوت ستانی گوارا نہیں کرسکتا، ہاں اگر تم چاہو تو عمربن الخطابؓ کا نام زندہ کردیں۔ عمروبن العاصؓ :اگر آپ ابن عمرؓ پر راضی ہیں تو میرے لڑکے میں کیا خرابی ہے، اس کے فضائل سے آپ اچھی طرح واقف ہیں۔ ابوموسیٰ :تمہارا لڑکا یقیناً بہت سچا ہے، مگر تم نے اس کو اس فتنہ میں مبتلا کرکے محفوظ نہ چھوڑا۔ عمروبن العاصؓ :خلیفہ ایسے شخص کو ہوناچاہیے، جس کے دو داڑھ ہوں، ایک سے خود کھائے، دوسرے سے لوگوں کو کھلائے۔ ابوموسیٰ :مسلمانوں نے بڑی جنگ وجدل کے بعد یہ کام ہمارے سپرد کیا ہے، خدارا، اب دوبارہ ان کو فتنہ میں نہ ڈالو۔ غرض دونوں باہمی تبادلہ خیالات کے بعد اس نتیجہ پر پہنچے کہ حضرت علیؓ اور معاویہؓ دونوں کو معزول کرکے نئے سرے سے خلیفہ کا انتخاب کیا جائے کہ یہ کشت وخون کسی طرح بند ہو، چنانچہ مقررہ تاریخ پر دو مۃ الجندل میں فریقین جمع ہوئے، جب فیصلہ سنانے کا وقت آیا تو عمروبن العاصؓ نے ابوموسیٰؓ سے کہا کہ آپ میرے بزرگ اورآنحضرت ﷺ کے مقرب صحابی ہیں، اس لیے پہلے آپ فیصلہ سنائیے، ابوموسیٰ ؓ کھڑے ہوئے اور لوگوں کو مخاطب کرکے کہا کہ صاحبو! بہت غور وفکر کے بعد ہم دونوں اس نتیجہ پر پہنچے ہیں کہ علیؓ اور معاویہؓ دونوں کو معزول کیے بغیر امت کی اصلاح نہیں ہوسکتی، اس لیے میں نے ان دونوں کو معزول کیا، اب آپ لوگوں کو اختیار ہے جس کو خلافت کا اہل سمجھیں اس کو اپنا خلیفہ بنالیں، ابوموسیٰ ؓ کے فیصلہ سنانے کے بعد عمروبن العاصؓ نے کھڑے ہوکر کہا: آپ لوگوں نے ابوموسیٰؓ کا فیصلہ سن لیا، انہوں نے علیؓ اور معاویہؓ دونوں کو معزول کیا، میں بھی علیؓ کو معزول کرتا ہوں، لیکن معاویہؓ کو برقرار رکھتا ہوں۔ عمروبن العاصؓ کےاس فیصلہ سے مجمع میں سناٹا چھاگیا، ابوموسیٰؓ نے ان کو برا بھلا کہنا شروع کیا اور قریب تھا کہ تلواریں میان سے نکل آئیں، لیکن شامیوں نے فوراً حضرت ابوموسیٰ کو اونٹ پر بیٹھا کر مکہ روانہ کردیا اور عمروبن العاصؓ بھی ہٹ گئے۔